Ka jalo re ka swetsa ka go reng go ya ka se se tlhalositsweng fa godimo? Moya o o boitshepo o amana le maatla a Modimo. Jehofa o dirisa maatla a gagwe ka moya o o boitshepo. Ka bokhutshwane fela re ka re moya o o boitshepo ke maatla a Modimo a a dirisang kgotsa maatla a gagwe a a dirang. A bo e le maatla a a gakgamatsang jang ne! Re ka se itse gore go ile ga tlhokega maatla a a kana kang gore go bopiwe lefatshe. Jehofa o ne a dirisa moporofeti Isaia go re bolelela go ela tlhoko dilo tse di latelang: “Tsholeletsang matlho a lona kwa godimo lo bone. Ke mang yo o bopileng dilo tseno? Ke Ene yo o tlisang masomosomo a tsone ka palo, a di bitsa tsotlhe ka maina. Ka ntlha ya bogolo jwa maatla a a boitshegang, le ka go bo a na le nonofo e kgolo, ga go le fa e le nngwe ya tsone e e tlhaelang.”—Isaia 40:26.